**margini de constelaţii**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fantasme ancestrale mă bântuie-n ocult

când viscolele toate scrâşnesc acut în farduri

şi caii de zăpadă mă poartă spre demult

când luna mai cădea în săbii printre arbori

spre noi se-ndreaptă poluri şi năpustiri de vânt

şi păsări boreale ne duc tot mai departe

şi prin lunete oarbe mă chinui să te văd

când suntem prizonierii infernului lui Dante

ninsori rostogolite peste un glob de fier

prin inerţia mută ne-apasă omoplaţii

şi se-ncleştează munţii rupându-se de cer

strivindu-ne de margini subţiri de constelaţii

iar printre orizonturi îţi văd suavul trup

când purgatorii albe încep a se desface

şi mai aud flagrante ecouri cum erup

din umbra care caută în tine-a se preface